USA:n ex-suurlähettiläs Oreck haluaa ostaa Vallilan Konepajan – naapurusto kutsuttu mukaan

Jari Pietiläinen

Yhdysvaltojen entinen Suomen-suurlähettiläs Bruce Oreck aikoo ostaa Helsingin Vallilassa sijaitsevan Konepaja-kompleksin VR:ltä. Rakennuskokonaisuuteen kuuluvat kokoonpano-, maalaamo- sekä sähköjunarakennukset.

Oreckin viestintävastaava Karoliina Kuusi vahvistaa ostoaikeen tiedotteessa.

Oreck itse kutsuu Facebook-päivityksessään naapuruston tapaamiseen ja keskustelemaan yhdessä Vallilan Konepajan tulevaisuudesta. Tilaisuus pidetään 16. marraskuuta kello 19.30–21.30 Konepajalla, Aleksis Kiven katu 17A.

– On aika antaa Konepajan kukoistaa – antaa sen olla täynnä kauneutta ja muotoilua, rakkaudella tehtyä ruokaa ja tuotteita, jotka heijastavat käsityötaitoja. Luovuuden ja hauskuuden koti. Sija paikallisille pienyrityksille ja kansainvälisille ideoille, Oreck hehkuttaa kutsussaan.

Hänen mukaansa Konepajan on aika olla lähiympäristön ydin – ei ainoastaan paikka missä syödä tai tehdä ostoksia, vaan myös paikka jossa voi oppia ja kokea uutta.